৯ গোলের থ্রিলার ম্যাচ! রুদ্ধশ্বাস জয় ম্যান ইউয়ের

ওয়েব ডেস্ক: বহুদিন পর ওল্ড ট্রাফোর্ডে (Old Trafford) এরকম মায়াবী রাত নেমে এল। এক সময়ে ইউরোপের অন্যতম সেরা ক্লাব ম্যাঞ্চেস্টার ইউনাইটেড (Man Utd) এখন ধারে কাটে না, নামের যেটুকু ভার আছে তাই দিয়ে চলে। দুনিয়া জুড়ে তাদের অগণিত সমর্থকরা এখন হতাশায় ভোগেন। তবে ইউরোপা লিগে (UEFA Europa League) কোয়ার্টার ফাইনালের দ্বিতীয় পর্বে অলিম্পিক লিয়ঁর বিরুদ্ধে এই ম্যাচ সমর্থকদের আনন্দ দিল।

এদিন থ্রিলার সিনেমার চিত্রনাট্যের মতো ম্যাচ জিতল ম্যান ইউ। ৯০ মিনিটে ২-২ ড্র থাকার পর খেলা গড়ায় অতিরিক্ত সময়ে। অতিরিক্ত সময়ে পরপর দুটো গোল পুরে দেয় লিয়ঁ। ওল্ড ট্রাফোর্ডে ফের উৎকণ্ঠা, তাহলে কি এ মরসুম পুরো ট্রফিহীন কাটবে? কারণ ইউরোপা লিগ এখন রুবেন অ্যামোরিমের (Ruben Amorim) দলের সবেধন নীলমণি। কিন্তু ভাগ্য এদিন ব্রুনো ফার্নান্ডেজদের সঙ্গে ছিল।

আরও পড়ুন: বিধ্বংসী আর্সেনাল, চ্যাম্পিয়ন্স লিগ থেকে রিয়ালের বিদায়

সাত মিনিটের মধ্যে তিন গোল করে ম্যান ইউ জিতল ৫-৪ ফলে। দুই পর্ব মিলিয়ে ফল ৭-৬। সেমিফাইনালে তাদের প্রতিপক্ষ অ্যাতলেটিক ক্লাব বিলবাও। অন্য সেমিফাইনালে মুখোমুখি টটেনহ্যাম হটস্পার এবং বোডো গ্লিমট। ম্যান ইউয়ের মতো টটেনহ্যামেরও এই মরসুন খুব খারাপ কাটছে। কোনও অঘটন না হলে ফাইনালে এই দুই ইংলিশ ক্লাবের মুখোমুখি হওয়ার কথা।

১০৪ এবং ১০৯ মিনিটে লিয়ঁ দুই গোল দেওয়ার পর বহু ম্যান ইউ সমর্থক ওল্ড ট্রাফোর্ড ছেড়ে বেরিয়ে যান। তাঁরা কল্পনা করতে পারেননি, এ ম্যাচ জেতা সম্ভব৷ ১১৪ মিনিটে পেনাল্টি থেকে ব্যবধান কমান ব্রুনো ফার্নান্ডেজ। ১২০ মিনিটে অনবদ্য গোলে সমতা ফেরান কোবি মেইনু। ওল্ড ট্রাফোর্ড তখন দর্শকদের উচ্ছ্বাসে, উল্লাসে কাঁপছে। এক মিনিট পরেই হ্যারি ম্যাগুয়ার দুর্দান্ত হেডে জয়সূচক গোল করলেন। আবার শব্দব্রহ্মে ফেটে পড়ল ওল্ড ট্রাফোর্ড।